बिहार विधान परिषद के शताब्दी समारोह के उदघाटन करे एहिजा आइल राष्ट्रपति अपना संबोधन से नौ करोड़ बिहारी लोगन के दिल जीत लेहली। राष्ट्रपति कहली कि बिहार के इतिहास वास्तव में संस्कृति अउर सभ्यता के इतिहास हवे। बिहार के माटी ना सिर्फ देश के, बल्कि पूरा दुनिया के कई गो महान चिंतक, ज्ञानी अउर दार्शनिक देले बाटे।
बिहार के धार्मिक अउर सांस्कृतिक समन्वय के चर्चा करत राष्ट्रपति भारत के स्वतंत्रता संग्राम में प्रमुख भूमिका निभाये वाला बाबू कुंवर सिंह, महात्मा गांधी के चंपारण सत्याग्रह, अउर राजेंद्र बाबू के संघर्ष आदि के याद कइ के ओह लोगन के नमन कइली।
राष्ट्रपति इहो कहली कि भारत में लोकतंत्र के जड़ बहुत गहिरा बाटे, अउर दुनिया के पहिला गणतंत्र के चर्चा करत प्रतिभा देवी सिंह पाटील जब बिहार के धरती पर ही लिच्छवियन द्वारा दुनिया के पहिला गणतंत्र के स्थापना के बात कइली, तब ओहिजा उपस्थित लोग ताली बजा के उनकर अभिवादन कइल। महिला लोगन के पचास प्रतिशत आरक्षण देवे खातिर राष्ट्रपति बिहार सरकार के बधाई भी दिहली।
एही समारोह में मौजूद मुख्यमंत्री नीतीश कुमार अपना संबोधन में कहलन कि अच्छा हिंदुस्तानी बने खातिर अच्छा बिहारी बनल जरूरी बा। एह मौका पर नीतीश कुमार अपना खास अंदाज में बिहार के विशेष राज्य के दर्जा देवे के मांग दोहराते कहलन कि हम एह बात के एहिजा नइखी छेडल चाहत।
bho_Deva bho_Deva bho_Deva bho_Deva